Hos Dansk Flygtningehjælp, som tilbyder rådgivning til mange af de asylansøgere, der overvejer at vende hjem, genkender man billedet af et stigende antal hjemrejser.

- I 2015 og 2016 var der helt klart flere opkald, end vi har oplevet tidligere. Nogle rejser, fordi de på grund af sygdom er bekymrede for deres familier i hjemlandet. Andre tager hjem for at hjælpe familien, hvis den har problemer med myndighederne i hjemlandet, siger Eva Singer, asylchef i Dansk Flygtningehjælp.

Falske drømme brast

Det er ikke kun familiekriser, som trækker asylansøgerne hjem. En del af de frivilligt hjemrejste, som IOM har talt med, kom ifølge Jacob Jørgensen til Danmark med falske forventninger til livet i Europa.

- Den historie om Danmark, de var solgt af en menneskesmugler eller andre, har vist sig ikke at være sand. Det var for eksempel ikke så nemt at få ophold, som man havde håbet. Og så har man besluttet sig for, at det trods alt var bedre at rejse hjem end at sidde og falde hen i et asylcenter, siger Jacob Jørgensen.

Skuffelsen over virkeligheden som asylansøger i Danmark er man også stødt på i Dansk Flygtningehjælps rådgivning.

- Vi møder frustrationen over at sidde meget lang tid i et asylcenter og ikke vide, hvor lang tid der går. Mange oplever ventetiden som utrolig vanskelig, siger Eva Singer.

Flygtningehjælp: Fint, de rejser, hvis ikke de vil søge asyl

Man kan også vælge at tolke de her tal som et udtryk for, at mange af de her asylansøgere reelt set ikke havde brug for hjælp. Hvad tænker du om det?